এবার রাজ্যের প্রাক্তন ডেপুটি স্পিকার কৃপাসিন্ধু সাহার বাড়ি লক্ষ্য করে বোমা ছোড়ার অভিযোগ উঠল। সোমবার সকালে ঘটনাটি ঘটেছে হুগলির চুঁচুড়ায়।
স্থানীয় সূত্রের খবর, এদিন সকালে বাড়িতে খবরের কাগজ পড়ছিলেন ফরওয়ার্ড ব্লকের প্রাক্তন বিধায়ক কৃপাসিন্ধু। সকাল ৮টা নাগাদ প্রবল শব্দে কেঁপে ওঠে এলাকা। কৃপাসিন্ধু বুঝতে পারেন, বোমা ছোড়া হয়েছে তাঁরই বাড়ির বাগান লাগোয়া এলাকায়। তিনি পুলিশকে খবর দেন। পরে পুলিশ, স্থানীয় কাউন্সিলর এবং বিধায়ক ঘটনাস্থলে যান।
স্থানীয় সূত্রের খবর, চুঁচুড়ার শুঁড়িপাড়া এলাকায় কৃপাসিন্ধুর বাড়ির সামনে একটি পুকুরে প্রায়ই মাছ ধরত কয়েকজন যুবক। স্থানীয় বাসিন্দাদের একাংশের বক্তব্য, অনেকদিন ধরেই তাদের মাছ ধরতে নিষেধ করা হচ্ছিল। কিন্তু রবিবার ফের মাছ ধরতে যায় ওই যুবকেরা। কৃপাসিন্ধুর এক আত্মীয় তাদের বাধা দিলে বচসা শুরু হয়। কিন্তু চলে যাওয়ার সময় ওই যুবকেরা কৃপাসিন্ধুর আত্মীয়কে দেখে নেওয়ার হুমকি দেয়। এদিন সকালে তারাই কৃপাসিন্ধুর বাড়ি লক্ষ্য করে বোমা ছোড়ে বলে অভিযোগ।
ঘটনা সম্পর্কে স্থানীয় বিধায়ক অসিত মজুমদার (তপন) বলেন, ‘‘ওই পুকুরে কিছু বাচ্চা ছেলে মাছ ধরত। কৃপাদার (কৃপাসিন্ধু) আত্মীয় বাধা দিয়েছিলেন। বাধা পাওয়ায় ওই যুবকেরা বোমা ফাটিয়েছে। বোমায় স্‌প্লিন্টার ছিল না। তবে কেন হবে এটা! আইসি’কে বলেছি, অভিযুক্তদের গ্রেফতার করতে। পুলিশ সুপারকেও বলেছি।’’ পুলিশ সুপার প্রবীণ ত্রিপাঠীর কথায়, ‘‘অভিযুক্তদের চিহ্নিত করা হয়েছে। তল্লাশি চালানো হচ্ছে।’’
স্থানীয়দের অনেকেরই অভিযোগ, এলাকার আইনশৃঙ্খলা পরিস্থিতি ক্রমশ চিন্তা বাড়াচ্ছে। এই প্রসঙ্গে বিধায়ক বলেন, ‘‘বিগত বাম সরকারের সময় দুষ্কৃতীদের মদত দেওয়া হতো। তারা এখনও মাঝেমধ্যেই নানা ঘটনা ঘটাচ্ছে। শীঘ্রই পরিস্থিতি স্বাভাবিক হবে।’’ পুলিশ সুপারের কথায়, ‘‘দু-তিন বছর আগে পরিস্থিতি খারাপ ছিল। অনেক দুষ্কৃতী ধরা পড়েছে। মাঝেমধ্যে কিছু ঘটনা ঘটছে। যেগুলির বিরুদ্ধে দ্রুত ব্যবস্থা গ্রহণ করা হচ্ছে। আগে থেকে পদক্ষেপ করে একাধিক জায়গায় গন্ডগোল রুখেছে পুলিশ।’’